TKS ขายบิ๊กล็อต SABUY แลกหุ้น MSC ขยายธุรกิจเทคโนโลยีครบวงจร
TKS ขายบิ๊กล็อต SABUY จำนวน 25 ล้านหุ้น มูลค่า 450.25 ลบ. แลกเข้าถือหุ้น MSC จำนวน 32.40 ล้านหุ้น คิดเป็นสัดส่วน 9% ตามแผม เดินหน้าขยายธุรกิจเทคโนโลยีครบวงจร
TKS ขายบิ๊กล็อต SABUY จำนวน 25 ล้านหุ้น มูลค่า 450.25 ลบ. แลกถือหุ้น MSC จำนวน 32.40 ล้านหุ้น คิดเป็นสัดส่วน 9% ขยายธุรกิจเทคโนโลยีครบวงจร
8 ส.ค. 2565

ผู้สื่อข่าวรายงานว่า วันนี้ (8 ส.ค.65) มีรายการสรุปซื้อขายกระดานรายใหญ่ (Big lot) บริษัท สบาย เทคโนโลยี จำกัด (มหาชน) หรือ SABUY จำนวน 1 รายการ ปริมาณ 25,000,000 หุ้น มูลค่ารวม 450.25 ล้านบาท ราคาเฉลี่ย 18.01 บาทต่อหุ้น ซึ่งเป็นราคาต่ำกว่ากระดาน โดยราคาหุ้น SABUY ปิดตลาดวันนี้ปิดตลาดที่ 20.20 บาท บวก 1.30 บาท หรือ 6.88% สูงสุดที่ 20.20 บาท ต่ำสุดที่ 19.30 บาท มูลค่าซื้อขายที่ 969.38 ล้านบาท
ขณะเดียวกันมีรายการบิ๊กล็อตของบริษัท เมโทรซิสเต็มส์คอร์ปอเรชั่น จำกัด (มหาชน) หรือ MSC จำนวน 1 รายการ ปริมาณ 32,400,000 หุ้น มูลค่ารวม 405 ล้านบาท ราคาเฉลี่ย 12.50 บาทต่อหุ้น ซึ่งเป็นราคาสูงกว่ากระดาน โดยราคาหุ้น MSC ปิดตลาดวันนี้ปิดตลาดที่ระดับ 11.50 บาท ไม่เปลี่ยนแปลงจากวันก่อนหน้า สูงสุดที่ 11.90 บาท ต่ำสุดที่ 11.40 บาท มูลค่าซื้อขายที่ 408.52 ล้านบาท
ทั้งนี้ คาดว่ารายการบิ๊กล็อตดังกล่าวเป็นการทำรายการของบริษัท ที.เค.เอส.เทคโนโลยี จำกัด (มหาชน) หรือ TKS ซึ่งเป็นผู้ถือหุ้นรายใหญ่ของ SABUY จำนวน 82,500,000 หุ้น คิดเป็นสัดส่วน 5.76% (ข้อมูลภาพรวมผู้ถือหุ้นใหญ่ 8 ก.ค.65) ได้ดำเนินการแลกหุ้น SABUY กับนางสาวภรัณยา รุจนพรพจ เพื่อเข้าลงทุนในหุ้น MSC
โดยก่อนหน้านี้ TKS เปิดเผยว่า ที่ประชุมคณะกรรมการ ครั้งที่ 3/2565 เมื่อวันที่ 14 ก.ค.65 อนุมัติการขายหุ้นสามัญของ SABUY จำนวน 25,000,000 หุ้น คิดเป็น 1.75% ของหุ้นที่จำหน่ายได้แล้วทั้งหมดของ SABUY ให้กับ นางสาวภรัณยา รุจนพรพจี ในราคาหุ้นละ 18.01 บาท มูลค่ารวม 450.25 ล้านบาท ภายหลังการขายหุ้น SABUY ในครั้งนี้จะส่งผลให้ TKS ถือหุ้นใน SABUY คงเหลือ 5.94% ของหุ้นที่จำหน่ายได้แล้วทั้งหมดของ SABUY
นอกจากนี้ อนุมัติการซื้อหุ้นสามัญของ MSC จำนวน 32,4000,000 หุ้น ซึ่งคิดเป็น 9% ของจำนวนหุ้นที่จำหน่ายได้แล้วทั้งหมดของ MSC จาก นางสาวภรัณยา ราคาหุ้นละ 12.50 บาท โดยมีมูลค่ารวมของการเข้าทำรายการ 405 ล้านบาท
โดยธุรกรรมดังกล่าวจะเป็นการขยายขอบเขตการลงทุนของบริษัทไปยังธุรกิจที่มีศักยภาพในการเติบโตอย่างธุรกิจการนำเสนอโซลูชั่นและบริการด้านเทคโนโลยีสารสนเทศแบบครบวงจร โดยมีลักษณะการขายแบบเบ็ดเสร็จ (Turn key) ตั้งแต่การให้คำปรึกษา การออกแบบระบบ การดำเนินการติดตั้ง และการซ่อมบำรุงรักษา ตลอดจนการฝึกอบรมเพื่อสร้างความเข้าใจในการใช้งาน
รวมถึงการจัดจำหน่ายวัสดุสิ้นเปลืองที่ใช้ในสำนักงาน เพื่อคลอบคลุมตามความต้องการของลูกค้า ด้วยผลิตภัณฑ์ไอทีชั้นนำของโลก ซึ่งจะเป็นการต่อยอดจากกลุ่มธุรกิจเดิมที่ทางกลุ่มบริษัทฯได้ดำเนินการอยู่แล้ว และสอดคล้องกับวิสัยทัศน์ของกลุ่มบริษัทในการเป็นส่วนหนึ่งของ Tech Ecosystem Builder